Úradný vestník L 177 , 08/07/1988 S. 0057 - 0058

Fínske špeciálne vydanie: Kapitola 3 Zväzok 26 S. 0241

Švédske špeciálne vydanie: Kapitola 3 Zväzok 26 S. 0241



Rozhodnutie Komisie z 13. júna 1988, ktorým sa udeľuje výnimka Spojenému kráľovstvu, a ktorým sa ustanovujú rovnaké zdravotné podmienky, ktoré sa majú dodržiavať pri rozrábke čerstvého mäsa (88/363/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 64/433/EHS z 26. júna 1964 o zdravotných otázkach, ktoré ovplyvňujú obchod s čerstvým mäsom [1] vo vnútri spoločenstva, naposledy zmenenú a doplnenú nariadením (EHS) č. 3805/87 [2], a najmä na jej článok 13, keďže podľa článku 13 smernice 64/433/EHS v súlade s postupom podľa článku 16 výnimky z odstavca 45 písm. c) prílohy I je možné udeliť na požiadanie každému členskému štátu, ktorý poskytne rovnaké záruky; keďže tieto výnimky majú stanoviť zdravotné podmienky, ktoré sú aspoň rovnaké ako tie, ktoré stanovuje uvedená príloha; keďže orgány Spojeného kráľovstva listom z 2. novembra 1987 predložili Komisii požiadavku o výnimku z odstavca 45 písm. c) príloha I k smernici 64/433/EHS na rozrábku čerstvého hovädzieho, ovčieho a bravčového mäsa; keďže táto požiadavka navrhuje zdravotné podmienky; keďže je potrebné, aby zdravotné podmienky stanovené ako alternatívne v požadovanej výnimke na rozrábku čerstvého mäsa boli aspoň rovnaké ako podmienky stanovené v odstavci 45 písm. c) prílohy I k smernici 64/433/EHS; keďže zdravotné podmienky navrhované Spojeným kráľovstvom sú rovnaké ako podmienky stanovené v odstavci 45 písm. c) prílohy I k smernici 64/433/EHS; keďže opatrenia tohto rozhodnutia sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Bez ohľadu na odsek 45 písm. c) prílohy I k smernici 64/433/EHS môže Spojené kráľovstvo povoliť rozrábku čerstvého hovädzieho, ovčieho a bravčového mäsa za podmienok stanovených v prílohe k tomuto rozhodnutiu. Článok 2 Toto rozhodnutie je adresované členským štátom. V Bruseli 13. júna 1988 Za Komisiu Frans Andriessen podpredseda [1] Ú. v. ES 121, 29.7.1964, s. 2012/64. [2] Ú. v. ES L 357, 19.12.1987, s. 1. -------------------------------------------------- PRÍLOHA Zvláštne podmienky na rozrábku hovädzích, ovčích a bravčových jatočných tiel 1. Jatočné telá pochádzajúce z bitúnku po ochladení v mraziacich priestoroch, ktoré pracujú pri takej teplote vzduchu pri výpuste z odparovačov, že jatočné telá je možné ochladiť na vnútornú teplotu + 7 oC za 48 hodín pre hovädzie jatočné telá a za 20 hodín pre ovčie a bravčové jatočné telá, sa prevážajú do rozrábkarní, ktorých teplota nepresahuje + 12 oC v tej istej skupine budov ako sú chladiarne. 2. Mäso sa preváža naraz v rámci jednej operácie. 3. Jatočné telá sa do rozrábkarne privážajú a odkosťujú pred dosiahnutím vnútornej teploty + 7 oC, ak sa rozrába do 48 hodín od ukončenia úkonov na bitúnku pre hovädzie jatočné telá a 20 hodín pre ovčie a bravčové jatočné telá. 4. Čas, ktorý uplynie medzi vstupom mäsa do rozrábkarne a jeho podrobením ďalšiemu zmrazovaniu nesmie prekročiť 60 minút. 5. Akonáhle je mäso rozrobené a zabalené, preváža sa do príslušných mraziacich priestorov. --------------------------------------------------